Svenstrupkøreren Max Christensen fører DM i rally for gruppe N biler. Og en dramatisk udelukkelse af den forsvarende mester i lørdagens løb i Juelsminde gav samtidig Max Christensen point i det samlede DM-regnskab.

Den anden afdeling af DM blev kørt i Juelsminde, og det kørte ganske godt for Svenstrup-køreren, der for anden gang i træk løb med sejren i gruppe N. I det samlede DM kørte Max Christensen og codriver Ole R. Frederiksen sig i weekenden ind på en 5. plads. Men efterfølgende blev den forsvarende mester Brian Madsen udelukket af løbet, da løbsledelsen vurderede, at han havde fået ulovlig hjælp under en af prøverne: en tililende tilskuer havde trukket et stykke metal ud af bilens udstødning, da Brian Madsen og Anja Posorski på et tidspunkt havde motorproblemer - og ifølge reglementet må man ikke modtage hjælp under prøverne. Dermed endte den anden DM-afdeling altså med en 3. plads og 25 point i DM-regnskabet for Max Christensen - oven i sejren i gruppe N.